CELEX: 62010TN0414
Language: el
Date: 2010-09-15 00:00:00
Title: Υπόθεση T-414/10: Προσφυγή που ασκήθηκε στις 15 Σεπτεμβρίου 2010 — Companhia Previdente κατά Επιτροπής

20.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 317/35
            
         Προσφυγή που ασκήθηκε στις 15 Σεπτεμβρίου 2010 — Companhia Previdente κατά Επιτροπής
   (Υπόθεση T-414/10)
   ()
   2010/C 317/63
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Companhia Previdente — Sociedade de Controle de Participações Financeiras, SA (Λισσαβώνα, Πορτογαλία) (εκπρόσωποι: F. Proença de Carvalho και J. Caimoto Duarte, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   
               —
            
            
               Να ακυρώσει μερικώς το άρθρο 1 και το άρθρο 2 της αποφάσεως της Επιτροπής, της 30ής Ιουνίου 2010, περί διαδικασίας εφαρμογής του άρθρου 101 ΣΛΕΕ και του άρθρου 53 της Συμφωνίας ΕΟΧ (υπόθεση COMP/38.344 — Προεντεταμένος χάλυβας), καθ’ όσον αφορά την προσφεύγουσα·
            
         
               —
            
            
               Να αναγνωρίσει ότι πάσα μείωση του επιβαλλομένου στην Socitrel προστίμου στο πλαίσιο άλλων προσφυγών κατά παραβάσεων για τις οποίες ευθύνεται αλληλεγγύως η Companhia Previdente, πρέπει να συνεπαχθεί αυτομάτως ισοδύναμη μείωση του επιβαλλομένου στην τελευταία προστίμου·
            
         
      Λόγοι ακυρώσεως και κύρια επιχειρήματα
   
   Η προσβαλλόμενη από την προσφεύγουσα απόφαση είναι η ίδια με την προσβαλλόμενη στην υπόθεση T-385/10, ArcelorMittal Wire France κ.λπ. κατά Επιτροπής.
   Η προσφεύγουσα προβάλλει στο Γενικό Δικαστήριο τους ακόλουθους ισχυρισμούς:
   
               i)
            
            
               Παράβαση του άρθρου 101 της ΣΛΕΕ και παραβίαση των αρχών της ατομικής ευθύνης εκ παραβάσεων, σε συνδυασμό προς το άρθρο 6 της Ευρωπαϊκής Σύμβασης των Δικαιωμάτων του Ανθρώπου, και το άρθρο 23, παράγραφος 2, του Κανονισμού (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (1). Η απόφαση πάσχει κατάφωρη πλάνη εκτιμήσεως κατά τη διαπίστωση της αλληλέγγυας ευθύνης της COMPANHIA PREVIDENTE για τις διαπραχθείσες από την SOCITREL παραβάσεις, καθ’ όσον υπερβαίνει το οριζόμενο στο άρθρο 23, παράγραφος 2, του Κανονισμού 1/2003 ανώτατο όριο προστίμου.
            
         
               ii)
            
            
               Παράβαση του άρθρου 296 της ΣΛΕΕ, καθ’ όσον η απόφαση δεν αντικρούει τα επιχειρήματα της προσφεύγουσας, ούτε ανατρέπει αιτιολογημένα το τεκμήριο — προς θεμελίωση αλληλέγγυας ευθύνης και για την επιμέτρηση του προστίμου — ότι, κατά την περίοδο 1998 έως 2002, η COMPANHIA PREVIDENTE ασκούσε επί της SOCITREL καθοριστική επίδραση, ούτε εξηγεί προσηκόντως πού στήριξε το συμπέρασμά της ότι ασκούσε αυτή καθοριστική επίδραση κατά την προηγηθείσα περίοδο, από 1994 έως 1998, κατά την οποία, όπως φαίνεται, το τεκμήριο αυτό δεν ίσχυε.
            
         Επικουρικώς,
   
               iii)
            
            
               Παράβαση του άρθρου 101, παράγραφος 1, της ΣΛΕΕ, του άρθρου 53 της Συμφωνίας ΕΟΧ, του άρθρου 23, παράγραφος 2, του Κανονισμού 1/2003 και παραβίαση της αρχής της αναλογικότητας, καθ’ όσον υπερέβη το ανώτατο όριο του προστίμου που μπορούσε να επιβληθεί στην COMPANHIA PREVIDENTE.
            
         
               iv)
            
            
               Παραβίαση των αρχών της αναλογικότητας και της απαγόρευσης των διακρίσεων, καθ’ όσον δεν έλαβε υπόψη την παρούσα κατάσταση οικονομικής κρίσης και την αδυναμία πληρωμής εκ μέρους της COMPANHIA PREVIDENTE.
            
         
      (1)  ΕΕ L 1 της 4.1.2003, σ. 1.